 ጠቅላይ ሚኒስትሩ በዓለም ቀዳሚ ከሆኑ ተቋማት ሃላፊዎችና ባለሃብቶች ጋር በዳቮስ ተወያዩ
ጠቅላይ ሚኒስትሩ “በተከፋፈለው ዓለም የጋራ ተስፋን መፍጠር” በሚል መሪ ሀሳብ በሲውዘርላንድ ዳቮስ ከተማ ላይ እየተካሄደ ባለው 48ኛው የዓለም ኢኮኖሚ ፎረም እየተሳተፉ ነው።ከፎረሙ ጎን ለጎንም ዓለም አቀፍ እውቅና ካላቸው ተቋማትና ባለሀብቶች ጋር ውይይት በማድረግ ላይ ይገኛሉ።ከዓለም ኢኮኖሚ ፎረም ፕሬዚዳንት ቡሮግ ብሬንድ እና ከጃፓኑ የወጪ ንግድ ተቋም ሊቀመንበር ሄሮይኪ ኢሻጌ ጋር በተለያዩ ጉዳዮች ላይ መክረዋል።በሌላ በኩልም በዓለም አቀፍ ደረጃ ቀዳሚ ከሆነው ትራፍኢክጉራ ግሩፕ ዋና ስራ አስፈጻሚ ጀርሚ ዊር ጋር ተነጋግረዋል። ለ25 ዓመታት ስራ ላይ የቆየውና ጠንካራ የንግድ ትስስር ዓለምን የበለጠ እንደሚያቀራርብ የሚያምነው ተቋም በዓለም ላይ ነዳጅና የነዳጅ ምርቶች፣ ማዕድንና ብረታ ብረት በማውጣትና ማምረት ተግባራት ተሰማርቷል።በዓለምአቀፉ የንግድ ትስስር ውስጥ የራሱን ቦታ በመያዝና ብዝሃነት ያለው የንግድ ተደራሽነትን በማስፋት ላይ ያለው ይህ ተቋም ለኢትዮጵያም በተያዘው የፈረንጆቹ ዓመት ነዳጅ የማቅረብ ስራ እንደሚያከናውን ነው የተገለጸው።ዋና ስራ አስፈጻሚው ጀርሚ ዊር፤ ከጠቅላይ ሚኒስትሩ ጋር በነበራቸው ቆይታ ተቋሙ ኢትዮጵያ ውስጥ የጀመረውን ተግባር የማስፋፋትና በኢኮኖሚው ውስጥ ዱካውን የማሳረፍ ፍላጎት እንዳለው ገልጸውላቸዋል።በበርካታ አገሮች ኢንቨስት ማድረጋቸውን የጠቀሱት ዋና ሥራ አስፈጻሚው፤ በኢትዮጵያም ይህን ለማስፋፋት ሀሳብ እንዳላቸው አውስተዋል።ተቋሙ በ35 አገሮች 62 ቢሮዎች ያሉት ዓለም አቀፍ ተቋም ነው።ውይይቶቹን የተከታተሉት የጠቅላይ ሚኒስትሩ የሚዲያና ሕዝብ ግንኙነት ዴሊቨር ዩኒት ሚኒስትር ዛዲግ አብርሃ እንደገለጹት፤ በአሁኑ ወቅት በዓለምአቀፍ ደረጃ እውቅና ያላቸው ተቋማትና ትላልቅ ባለሀብቶች ትኩረታቸውን በኢትዮጵያ ላይ አድርገዋል።ከነዚህ መካከል አንዱ የሆነው ትራፍኢጉራ ግሩፕ ከኢትዮጵያ ጋር የመስራት ፍላጎት፤ የፋይናንስና የቴክኖሎጂ አቅም ያለው በመሆኑ በኃይል አቅርቦትና በማዕድን ዘርፍ ለመሰማራት ፍላጎት እንዳለው ነው ያመለከቱት።ከጠቅላይ ሚኒስትሩ ጋር የተወያዩት ባለሀብቶቹ ኢትዮጵያ ውስጥ መዋዕለ ንዋይ በማውጣት በተለያዩ ዘርፎች ለመሰማራት ፍላጎት እንዳሳዩም ጠቁመዋል።-(ኢዜአ)